b'\n_START_ARTICLE_\nAndrej Glavan\n_START_SECTION_\n\xc5\xa0kofovsko geslo\n_START_PARAGRAPH_\nKarkoli vam re\xc4\x8de, storite\n_START_SECTION_\n\xc5\xbdivljenjepis\n_START_PARAGRAPH_\nAndrej Glavan se je rodil 16. oktobra 1943 v Soteski pri Dolenjskih Toplicah. Ni\xc5\xbejo gimnazijo je obiskoval v rojstnem kraju, maturiral pa je leta 1961 v Kranju. 1966 je diplomiral na ljubljanski univerzi iz kemijske tehnologije. Potem se je za nekaj mesecev zaposlil v tovarni Iskra v \xc5\xbdu\xc5\xbeemberku, nato je sledila enoletna voja\xc5\xa1\xc4\x8dina. Ko opravljeni voja\xc5\xa1\xc4\x8dini se je vpisal na \xc5\xa1tudij bogoslovja._NEWLINE_29. junija 1972 je bil posve\xc4\x8den v duhovnika, 30. oktobra istega leta so mu dodelili slu\xc5\xbebo nedeljskega kaplana v \xc5\xa0kofji Loki. Tam je za leto in pol postal redni kaplan. V tem \xc4\x8dasu je pripravljal ustanovitev nove \xc5\xbeupnije na Suhi (1975). Od leta 1981 je bil \xc5\xbeupnik v Stari Loki. V tem \xc4\x8dasu je bil leto dni tudi soupravitelj \xc5\xbeupnije Sv. Lenart nad \xc5\xa0kofjo Loko._NEWLINE_Leta 1980, 1985 (do 1990) in 1997 je bil izvoljen in imenovan za dekana \xc5\xa1kofjelo\xc5\xa1ke dekanije; zadnji mandat je opravljal do leta 2000. Imenovan je bil tudi za prodekana in bil izvoljen v duhovni\xc5\xa1ki svet ljubljanske nad\xc5\xa1kofije. Od jeseni leta 1998 do marca 2005 je opravljal slu\xc5\xbebo arhidiakona za Gorenjsko._NEWLINE_Pape\xc5\xbe Janez Pavel II. ga je leta 1999 imenoval za prelata, 13. marca 2000 pa za ljubljanskega pomo\xc5\xbenega \xc5\xa1kofa in naslovnega \xc5\xa1kofa Mustija v Numidiji. 12. junija 2000 je bil v Ljubljani posve\xc4\x8den v \xc5\xa1kofa. Za svoje \xc5\xa1kofijsko geslo je izbral: \xc2\xbbKarkoli vam pore\xc4\x8de, storite!\xc2\xab\xc2\xa0Od jeseni leta 2000 do januarja leta 2005 je bil tudi tajnik \xc5\xa0kofijskega pastoralnega sveta. Po odhodu Franca Rodeta z mesta ljubljanskega nad\xc5\xa1kofa konec aprila 2004 je bil do imenovanja novega nad\xc5\xa1kofa Urana 5. decembra 2004 za\xc4\x8dasni upravitelj (kapitularni vikar) ljubljanske nad\xc5\xa1kofije, nato pa je prevzel mesto generalnega vikarja ljubljanske nad\xc5\xa1kofije._NEWLINE_Pape\xc5\xbe Janez Pavel II. ga je ob ustanovitvi novome\xc5\xa1ke \xc5\xa1kofije aprila 2006 imenoval za prvega novome\xc5\xa1kega \xc5\xa1kofa; na to mesto je bil ume\xc5\xa1\xc4\x8den 10. junija 2006._NEWLINE_Po odstopu Antona Stresa je bil imenovan na mesto apostolskega administratorja v Ljubljani (2013-14). Prav tako je bil 31. julija 2013 izvoljen za predsednika Slovenske \xc5\xa1kofovske konference (S\xc5\xa0K) do leta 2017, ko ga je nasledil ljubljanski nad\xc5\xa1kof in metropolit Stanislav Zore.'